Návrh na zvýšenie nákladov stavby

	Zákonom č. 221/1996 Z.z. o územnom a správnom usporiadaní SR zo dňa 3. 7. 1996 bolo mesto Nitra určené za krajské sídlo. Z tohto dôvodu bolo nutné v Nitre umiestniť sídlo krajských orgánov štátnej správy, moci a súdnictva. V tejto súvislosti bolo potrebné uvoľniť priestory v objekte Okresného súdu v Nitre, ktoré užívali aj iné subjekty. Najviac priestorov zaberala celoslovenská inštitúcia v pôsobnosti Slovenskej poľnohospodárskej univerzity a to Slovenská poľnohospodárska knižnica, ktorá bola situovaná v 1. podzemnom a                      v 1. nadzemnom podlaží objektu. Uvoľniť priestory Okresného súdu musela SPU Nitra bez náhrady do termínu 28. 2. 1998. Neodkladne bolo potrebné premiestniť univerzitnú knižnicu, čo  SPU Nitra vyriešila prípravou rekonštrukcie objektu š. p. LUNA na Štúrovej 51 v Nitre.

	Súhlas na začatie obstarávania projektovej dokumentácie  stavby „Rekonštrukcia objektu LUNA pre SPK“ pre SPU Nitra bol vydaný Ministerstvom financií SR dňa 8. 7. 1998 s podmienkou, že budú riešené len najnutnejšie práce s cieľom zníženia nákladov stavby. Pôvodný predpoklad nákladov stavebnej časti bol vo výške 70,715 mil. Sk, pričom celkový náklad stavby vrátane projektovej dokumentácie a prvotného vybavenia sa predpokladal vo výške 99,016 mil. Sk.

	Súhlas na začatie stavby bol vydaný MF SR dňa 24. 9. 1998 po prehodnotení vecnej náplne rekonštrukcie s predpokladaným rozpočtovým nákladom stavby 74,999 mil. Sk s podmienkou, že vychádzajúc z požiadavky efektívnosti, účelnosti a hospodárnosti vynakladania rozpočtových prostriedkov naďalej treba vynaložiť všetky kroky na zníženie (zreálnenie) celkového nákladu stavby rekonštrukcie.

	Pôvodný predpoklad nákladov zohľadňoval len adaptáciu priestorov rovnajúcich sa náhrade za uvoľnené priestory na okresnom súde, avšak už v priebehu prípravy stavby sa ukázala potreba samostatného vykurovacieho systému, trafostanice, dátovej siete so serverom a z univerzitným archívom umiestneným pôvodne v provizórnych priestoroch s premiestnením seminárnych knižníc 62 katedier štyroch fakúlt SPU Nitra. Pôvodný rozsah prác sa upravoval v priebehu rozpracovania projektovej dokumentácie aj na základe vyjadrení dotknutých orgánov pre stavebné povolenie.

	Rokovacím konaním bola na vypracovanie projektovej dokumentácie, inžinierskej činnosti vrátane získania stavebného povolenia vybraná firma CONSULT s. r. o., s ktorou bola 8. 9. 1998 podpísaná zmluva o dielo na 3,877 mil. Sk. Pri vypracovaní projektu pre stavebné povolenie  predložil projektant rozpočet na rekonštrukciu objektu LUNA vo výške 267 620 907,- Sk. Investor žiadal o zdôvodnenie tohto prepočtu pričom projektant argumentoval, že prvý prepočet bol len odhadový a až pri spracovaní projektovej dokumentácie na stavebné povolenie bolo možné podrobne určiť výkazy výmer jednotlivých profesií a spracovať investičný náklad stavby. V prílohe 1 predkladáme porovnanie rekapitulácie nákladov na predpokladaný investičný náklad a rekapitulácie nákladov vybraného dodávateľa stavby firmou Novosedlík. Na zvýšení stavebných prác významnú položku predstavuje výmena okien, úprava obvodového plášťa strechy a kompletná  výmena podláh, z ktorými sa pôvodne nerátalo. Ďalšie naviac práce boli plynofikácia kotolne, realizácia plynovej prípojky a demontáž starej vzduchotechniky.

	Pre potreby modernej knižnice bude nutné zrealizovať náročnú vzduchotechniku, meracie a regulačné systémy, zabezpečovacie systémy a tiež  doriešiť hlavný vstup do objektu so zastavanou plochou 4 470 m2 a s obostavaným priestorom 64 506 m2 .

	Nakoľko sa jedná o rekonštrukciu bývalej výrobnej haly na knižnicu  rekonštrukcia si vyžiada podstatne vyššie náklady ako boli pôvodne predpokladané a to vybudovanie novej strechy, obvodového plášťa vrátane okien a podláh, kompletnú zmenu dispozičného riešenia, novú kotolňu a trafostanicu, bez ktorých by budova nebola prevádzkyschopná. Nemalou položkou boli aj asanačné práce vrátane odstránenia strojov a zariadení osadených na špeciálnych základoch. 

	Verejnou súťažou bol dňa 16. 6. 1999 vybraný dodávateľ stavby firma NOVOSEDLÍK, s. r. o. Nitra, s ktorou bola podpísaná zmluva o dielo dňa 21. 6. 1999 na sumu  150,065 mil. Sk.  Ukončenie stavby sa predpokladalo v novembri 2000.

	Ministerstvo školstva SR následne požiadalo Ministerstvo financií SR listom zo dňa 23. 8. 1999 o preradenie stavby „Rekonštrukcia objektu LUNA pre SPK“ medzi akcie financované formou individuálnych výdavkov v roku 1999. Ministerstvo financií SR s týmto nesúhlasilo s tým, že nepovažuje odôvodnenie zvýšenia nákladov na základe verejnej súťaže za dostačujúce a trvá na tom, aby MŠ SR využilo všetky možnosti a realizovalo kroky na zníženie celkového nákladu stavby.

	Na základe uvedenej skutočnosti Ministerstvo školstva SR požiadalo SPU Nitra o opätovné prehodnotenie rozsahu rekonštrukčných prác s tým, že budú vylúčené učebne, rokovacia sála, neštandartná vybavenosť a zabezpečí sa sprevádzkovanie ucelenej etapy výstavby. Listom  zo dňa 28. 7. 2000  prisľúbil  rektor SPU Nitra, že po prehodnotení rozsahu rekonštrukcie, ktorá zahŕňa len skutočne nevyhnutné stavebné práce sa upraví celkový náklad stavby  na 99,5 mil. Sk. Vzhľadom k tomu, že sa nepodarilo uvedené zníženie premietnuť do zmluvy s dodávateľom, ktorý namietal, že s takýmto znížením nie je možné ukončiť rekonštrukčné práce tak, aby bolo možné zabezpečiť kolaudačné rozhodnutie a budova by bola prevádzkyschopná, požiadalo opätovne Ministerstvo školstva SR Ministerstvo          financií SR dňa 14. 12. 2000 o pokračovanie uvedenej stavby v roku 2001 v rozsahu potvrdenej zmluvy o dielo s dodávateľom stavby. Ministerka financií SR v odpovedi vyjadrila konštatovanie, že nemá na posudzovanie zvyšovania rozpočtov stavieb kvalifikovaných pracovníkov a preto nevie posúdiť opodstatnenosť a nevyhnutnú potrebu zvýšenia obstarávacej ceny a preto odporúča aby požadované zvýšenie ceny bolo expertízne posúdené. Následne zabezpečilo  MŠ SR  vypracovanie expertízneho posudku na Katedre technológie stavieb Stavebnej fakulty STU v Bratislave, ktorá uvedený posudok spracovala a predložila v júni 2001.

	Expertízne posúdenie bolo spracované za účelom zreálnenia nákladov na stavbu „Rekonštrukcia obj. LUNA pre SPK“. V podstate predložená cena dodávateľov stavby firmou NOVOSEDLÍK, s. r. o. je reálna a podľa posudku je v hranici rozpätia, mala by sa pohybovať od 136,753 mil. Sk do maximálne 155,898 mil. Sk. V prílohe 2 prikladáme rekapituláciu resp. závery z vykonanej expertízy Katedrou technológie stavieb Stavebnej fakulty                      STU Bratislava. Závery expertízneho posudku, ktoré navrhujú úsporné opatrenia boli po prerokovaní s dodávateľom zapracované do rekonštrukcie stavby a pôvodný náklad stavebnej časti bol zredukovaný na 142,8 mil. Sk. Úspory boli zohľadnené vo vzduchotechnike, vynechaním klimatizácie a tým aj vynechaním izolácií špeciálneho skladu kníh. Ďalšie úspory sa realizovali v elektronickom zabezpečení, v štrukturálnej kabeláži a v meraní a regulácii. 

	Expertízny posudok bol zaslaný Ministerstvu financií SR dňa 20. júna 2001 s opätovnou žiadosťou o preradenie stavby medzi stavby financované z individuálnych  výdavkov.

	V odpovedi Ministerstva financií SR doručenej Ministerstvu školstva SR                      3. septembra 2001 sa konštatuje, že vzhľadom k bodu A.5 uznesenia vlády SR č. 805 zo dňa 9. októbra 2000 k návrhu štátneho rozpočtu na rok 2001 začatie obstarávania stavieb v roku 2001 s predpokladanou celkovou obstarávacou cenou nad 100, 0 mil. Sk financovaných formou individuálnych výdavkov je možné len so súhlasom vlády SR. 

Po zapracovaní úsporných opatrení v zmysle expertízneho posudku Ministerstvo financií SR súhlasilo so zvýšením obstarávacej ceny stavby na 162,342 mil. Sk.

Slovenská  poľnohospodárska knižnica pracuje v provizórnych podmienkach už piaty rok, sú to stiesnené a zdravotne nevyhovujúce priestory s jedným sociálnym  zariadením, ktoré využíva denne takmer 500 študentov, ďalej je to 44 zamestnancov ale aj ďalší čitatelia knižnice, nakoľko táto knižnica je jedinou svojho druhu v SR.

Nárast pracovných miest zamestnancov knižnice sa zvýšil z pôvodných                        30 pracovníkov na 44 pracovníkov a v budúcnosti sa plánuje s 58 pracovníkmi.

Zamestnanci knižnice najmä v jesenných, zimných a jarných mesiacoch pracujú v neúnosných podmienkach,  rekonštrukcia sa uskutočňuje za plnej prevádzky knižnice, čo zvyšuje aj pravdepodobnosť úrazu zamestnancov či študentov. Z týchto dôvodov je želateľné ukončiť stavby v čo najkratšom čase. Ministerstvo školstva SR vzhľadom na možnosti štátneho rozpočtu predpokladá ukončenie stavby v roku 2004, pričom v návrhu rozpočtu na rok 2002 bolo uvažované už so zvýšeným nákladov stavby vo výške 168,80 mil. Sk. tento náklad bol upresnený na 162,342 mil. Sk.

Ochrana knižničného fondu s evidovanou hodnotou cca 34,0 mil. Sk nie je v prašnom prostredí rozostavanej stavby dostatočne účinne zabezpečená napriek tomu, že zamestnanci knižnice vyvíjajú v tomto smere mimoriadne úsilie. Uvedený priestor je definovaný ako stavenisko. Knižnica nemá pre svoju činnosť zabezpečené do ukončenia stavby platné užívacie právo.

Nárast študentov SPU Nitra všetkých stupňov a foriem vzdelávania, ktorí využívajú služby knižnice vzrástol od školského roku 1996/1997 do školského roku 2000/2001  o 3 081 študentov.
 
Nepriaznivé enviromentálne vplyvy na Slovensku poľnohospodársku knižnicu sa postupom času vytrácajú. Okolie knižnice prestáva mať charakter priemyselnej zóny. Tým, že sa zlikvidovala prevádzka cukrovaru, nie je na okolí okrem teplárne žiadny priemysel.